Departementschef Anne Kristine Axelsson og afdelingschef Jens Christian Bülow vender i morgen tilbage til deres job i Justitsministeriet med den besked fra en tidligere højesteretsdommer, at de ikke har gjort noget galt ved at medvirke til at lyve over for Folketinget.

Hensynet til PETs kilder er vigtigere end hensynet til at fortælle sandheden til Folketinget, i hvert fald når der er tale om en »undskyldelig nødløgn«, som tidligere højesteretsdommer Per Sørensen skriver i sin rapport til justitsminister Karen Hækkerup.

Hun sendte 6. januar i år de to topembedsmænd hjem, mens en tjenestemandsret med Per Sørensen for bordenden undersøgte, om de to embedsmænd havde gjort noget forkert.